.ન્યુ યોર્કઃ ન્યુ જર્સીમાં સ્કિલમેનમાં ડો. રચના અને આનંદ કુલકર્ણીના નિવાસસ્થાને 14મી એપ્રિલે અક્ષયપાત્ર ફાઉન્ડેશનના ન્યુ જર્સી ચેપ્ટર દ્વારા અક્ષયપાત્ર ફાઉન્ડેશનના સીઈઓ શ્રીધર વેંકટના માનમાં ભોજન-સત્કાર સમારંભનું આયોજન કરવામાં આવ્યું હતું. આ સમારંભમાં પરીખ વર્લ્ડવાઇડ મિડિયાના ફાઉન્ડર-ચેરમેન પદ્મશ્રી ડો. સુધીર પરીખ અને તેમનાં પત્ની ડો. સુધા પરીખ ઉપસ્થિત રહ્યાં હતાં. ડો. પરીખ અક્ષયપાત્ર ફાઉન્ડેશનને તેની સ્થાપનાકાળથી સહાયરૂપ થઈ રહ્યા છે. તેમણે અક્ષયપાત્ર દ્વારા દુનિયાભરમાં થઈ રહેલાં માનવતાવાદી કાર્યોની પ્રશંસા કરી હતી અને ભવિષ્યમાં પણ તેઓનાં ચાલી રહેલાં કાર્યો માટે સહાયરૂપ થવાનું વચન આપ્યું હતું. વેંકટે અક્ષયપાત્ર ફાઉન્ડેશનના મિશન વિશે ચર્ચા કરી હતી. આ નોનપ્રોફિટ ઓર્ગેનાઇઝેશન ભારતમાં સ્કૂલ લંચ પ્રોગ્રામ ચલાવે છે. આ ફાઉન્ડેશનનું વિઝન ભારતમાં વંચિત બાળકોને શિક્ષણ અને ભોજન આપવાનું છે. આ ભારતમાં ખૂબ જ સફળ કાર્યક્રમ રહ્યો છે.